蔡翁
作者：呂南公
朝代：宋

paragraphs: 蔡翁高古士，終始素踐清。
曉然不欺心，可抵日月明。
二十弄賦筆，周流教諸生。
四十背辭場，歸來閉柴荆。
長子力近利，旨甘足謀營。
次男治詩書，庭戶弦歌聲。
居止在城邑，身如隠林坰。
舊交勢富門，十載不一登。
稼穡有凶稔，翁無田可耕。
閭閻多是非，翁耳不爲傾。
蕭條一畝宅，裕若據八紘。
書囊配酒樽，此外毫髮輕。
晚醉有癭枕，朝饑有藜羹。
未知窮與通，何者當達情。
維彼九章衮，煖外未覺榮。
維彼八味珍，飽來無足矜。
妻子亦垂白，息孫初習行。
讙愉同百年，世患安得攖。
嗟我稍濩落，晚能慕幽貞。
何由似吾翁，坦坦寄餘齡。